**Aktsiaselts BALTIKA Nõukogu arvamus ülevõtmispakkumise kohta**

Käesolev Aktsiaselts BALTIKA („**Baltika**“) nõukogu („**Nõukogu**“) arvamus on koostatud 16. septembril 2019. a kooskõlas väärtpaberituru seaduse § 171 lõikega 2 ja Rahandusministri 28. mai 2002. a määruse nr 71 „Ülevõtmispakkumisreeglid” 9. peatükiga seoses KJK Fund SICAV-SIF (likvideerimisel) („**Ülevõtja**“) poolt 3. septembril 2019. a tehtud kohustusliku ülevõtmispakkumisega Baltika aktsiate omandamiseks („**Pakkumine**“).

Nõukogu liikmed on Jaakko Sakari Mikael Salmelin (Nõukogu esimees), Lauri Kustaa Äimä, Reet Saks ja Tiina Mõis.

Nõukogu, olles tutvunud Pakkumise prospekti ja teatega, on järgmisel arvamusel:

1. **Lepingud ja muud sidemed Ülevõtja ning Nõukogu ja Juhatuse liikmete vahel**

Nõukogu liikmetest on sidemed Ülevõtjaga Jaakko Sakari Mikael Salmelinil ja Lauri Kustaa Äimäl. Jaakko Sakari Mikael Salmelin ja Lauri Kustaa Äimä on Ülevõtjat valitseva fondivalitseja KJK Management SA juhid ja partnerid. Jaakko Sakari Mikael Salmelinil ja Lauri Kustaa Äimäl ei ole sõlminud Ülevõtjaga lepinguid.

Baltika juhatuse („**Juhatus**“) liikmetel ning ülejäänud Nõukogu liikmetel (Reet Saksal ja Tiina Mõisal) Ülevõtjaga lepinguid ega muid sidemeid ei ole.

1. **Nõukogu ja Juhatuse liikmete valimine või määramine**

Nõukogu liikmete Jaakko Sakari Mikael Salmelini, Lauri Kustaa Äimä, Reet Saksa ja Tiina Mõisa ametiaega pikendati viimati 16. mai 2018. a Baltika aktsionäride üldkoosolekul. Nõukogu liikmete ametiaja pikendamise ettepaneku tegid ühiselt Juhatus ja Nõukogu.

Juhatuse liikme Maigi Pärnik-Perniku ametiaega pikendati viimati Nõukogu poolt 22. märtsi 2017. a Nõukogu koosolekul, Nõukogu esimehe Jaakko Sakari Mikael Salmelini ettepanekul.

Juhatuse liige Mae Leyrer valiti Juhatusse Nõukogu poolt 14. märtsi 2019. a Nõukogu koosolekul, Nõukogu esimehe Jaakko Sakari Mikael Salmelini ettepanekul, mille Nõukogu esimees tegi Juhatuse soovituse põhjal.

1. **Huvide konfliktid ja meetmed riskide maandamiseks**

Ühelgi Nõukogu ega Juhatuse liikmel ei ole õigust saada mis tahes hüvitisi, mille saamine sõltuks Pakkumisest või selle tulemustest ning mis võiks tuua Juhatuse või Nõukogu liikmetele kaasa huvide konflikti seoses Pakkumisega.

Tulenevalt punktis 1 toodud seostest Ülevõtja ning Baltika Nõukogu liikmete Jaakko Sakari Mikael Salmelini ja Lauri Kustaa Äimä vahel, on vaatamata hüvitiste puudumisele võimalik Jaakko Sakari Mikael Salmelinil ja Lauri Kustaa Äimäl huvide konflikti tekkimine olukorras, kus Baltika Nõukogu peaks võtma vastu otsuseid Pakkumisega seoses. Samas, jättes kõrvale antud Nõukogu arvamuse esitamise (mille on Baltika Nõukogu esitanud ühehäälselt), ei ole Baltika Nõukogu võtnud Pakkumisega seoses vastu mistahes otsuseid ning ei näe ka edaspidi ette vajadust Pakkumisega seoses otsuseid vastu võtta. Kui peaks aga selguma, et Baltika Nõukogu peab Pakkumisega seoses võtma vastu mistahes otsuse, analüüsiks Baltika Nõukogu Jaakko Sakari Mikael Salmelini ja Lauri Kustaa Äimä võimaliku huvide konflikti riski. Huvide konflikti riski olemasolu korral ei hääletaks Jaakko Sakari Mikael Salmelin ja Lauri Kustaa Äimä asjakohaste otsuste vastuvõtmisel.

1. **Pakkumise mõju hinnang Baltika huvidele ja töösuhetele**

Kõik Nõukogu liikmed, sealhulgas mõlemad sõltumatud Nõukogu liikmed[[1]](#footnote-1) Reet Saks ja Tiina Mõis, on arvamusel, et Pakkumisel ei ole negatiivset mõju Baltikale. Nõukogu märgib, et Pakkumine on Ülevõtja poolt tehtud tulenevalt Ülevõtja osalemisest Baltika aktsiakapitali suurendamise ning aktsiate avaliku pakkumise protsessis („**Baltika 2019. a Avalik Pakkumine**“), mille raames jaotati Ülevõtjale 46,919,146 uut Baltika aktsiat. Selle tulemusel suurenes Ülevõtjale kuuluvate Baltika aktsiatega esindatud häälte arv Baltika aktsionäride üldkoosolekul ligikaudu 89,6939 protsendini kõigist Baltika aktsiatega esindatud häältest ning Ülevõtjal tekkis väärtpaberituruseaduse § 166 lõike 1 kohaselt kohustus teha ülevõtmispakkumine Baltika aktsionäridele nendelt aktsiate omandamiseks.

Baltika 2019. a Avaliku Pakkumise läbiviimine ning Ülevõtjale uute Baltika aktsiate jaotamine ülalpool toodud hulgal oli Baltika jaoks oluline, leevendamaks Baltika likviidsusprobleeme ning viimaks Baltika omakapitali kooskõlla äriseadustikuga. Kuna investorite huvi uute aktsiate märkimise Baltika 2019. a Avalikul Pakkumisel vastu osutus ebapiisavaks, ei oleks ilma Ülevõtja protsessis osalemiseta ning talle emissiooni käigus ülaltoodud hulgal aktsiate jaotamiseta aktsiakapitali suurendamine vajalikul määral õnnestunud. Nagu Baltika 2019. a Avaliku Pakkumise prospektis selgitatud, oleks juhul kui aktsiakapitali suurendamine ei oleks täielikult õnnestunud, tekkinud Baltikal probleeme maksejõulisuse säilitamisega ja koheselt oleks sattunud kahtluse alla Baltika äritegevuse jätkamine (mis oleks omakorda negatiivselt mõjutanud nii Baltikat, selle töötajaid, võlausaldajaid, kui ka kõiki Baltika olemasolevaid aktsionäre).

Nõukogu liikmed, sealhulgas mõlemad sõltumatud Nõukogu liikmed Reet Saks ja Tiina Mõis, on arvamusel, et ei ole ette näha, et Pakkumine mõjutaks Baltika töösuhteid. Pakkumise dokumentide kohaselt kavatseb Ülevõtja jätkata käimasoleva Baltika restruktureerimisplaaniga ning ei plaani lisaks restruktureerimisplaanis toodule viia koheselt läbi muid restruktureerimismeetmeid ega muudatusi Baltika ärimudelis ega struktuuris. Samuti on Pakkumisega seonduvas prospektis viidatud, et Ülevõtja ei kavatse muuta Baltika registreeritud aadressi ega viia peakontorit Tallinnast teise asukohta.

1. **Nõukogu ja Juhatuse liikmete kavatsus Pakkumine vastu võtta**

Baltika Juhatuse ja Nõukogu liikmetest kuuluvad Baltika aktsiad üksnes Tiina Mõisale ja Lauri Kustaa Äimäle. Tiina Mõisale kuulub läbi AS’i Genteel 1,297,641 Baltika aktsiat, mis moodustab ligikaudu 2,3995 protsenti kõigist Baltika aktsiatest. Lauri Kustaa Äimäle kuulub läbi Kaima Capital Eesti OÜ 231,578 Baltika aktsiat, mis moodustab ligikaudu 0,4282 protsenti kõigist Baltika aktsiatest. Tiina Mõis ei kavatse hetkel müüa talle (kaudselt, läbi AS’i Genteel) kuuluvaid Baltika aktsiaid ja Lauri Kustaa Äimä ei kavatse hetkel müüa talle (kaudselt, läbi Kaima Capital Eesti OÜ) kuuluvaid Baltika aktsiaid.

1. **Nõukogu ja Juhatuse liikmete lepingud**

Üheski Baltika ning Nõukogu ja Juhatuse liikme vahel sõlmitud lepingus ei ole ette nähtud mis tahes tasusid või hüvitisi Nõukogu ja Juhatuse liikmetele seoses Pakkumise või selle tulemustega.

**KORRALDUSLIKUD KÜSIMUSED**

Käesolev Nõukogu arvamus tehakse kirjalikus vormis tasuta kättesaadavaks Baltika kontoris tööpäevadel kell 09:00 kuni 17:00, aadressil Veerenni 24, Tallinn 10135, Eesti ning avaldatakse ka Nasdaq Tallinna börsi kodulehel [www.nasdaqbaltic.com](http://www.nasdaqbaltic.com) ja Baltika kodulehel <http://www.baltikagroup.com>.

**Jaakko Sakari Mikael Salmelin**

**Lauri Kustaa Äimä**

**Reet Saks**

**Tiina Mõis**

1. Sõltumatud Nõukogu liikmed on kindlaks määratud kooskõlas Rahandusministri 28. mai 2002. a määrusega nr 71 „Ülevõtmispakkumisreeglid“. [↑](#footnote-ref-1)